[{"text_idx": "#000000", "text": "UEA promesas novan retejon ene de kelkaj monatoj"}, {"text_idx": "#000001", "text": "Lau\u0306 Mark Fettes la laboro pri la retejo malrapide progresis interalie pro problemoj en la Centra Oficejo. La decido pri renovigo estis farita en 2013. Post unu-du monatoj Fettes esperas vidi la unuan rezultojn."}, {"text_idx": "#000002", "text": "La nuna aspekto de la provretejo de UEA."}, {"text_idx": "#000003", "text": "Dum la Universala Kongreso en Rejkjaviko, en julio 2013, la tiam nova estraro de UEA petis kaj ricevis de la komitato la rajton uzi 100.000 eu\u0306rojn por la prioritata tasko starigi novan retejon."}, {"text_idx": "#000004", "text": "Nur post la Universala Kongreso en Lillo en 2015, du jarojn post la decido prioritati la renovigon de la retejo, la estraro de UEA komisiis al Marion Be\u0301lisle el Svisio kaj Dima S\u0302evc\u0302enko el Rusio prepari analizojn pri la tiamaj stato kaj bezonoj de UEA sur la reta kampo."}, {"text_idx": "#000005", "text": "Dima S\u0302evc\u0302enko kune kun sia edzino Anna Striganova liveris 44-pag\u0302an raporton en majo 2016, dum la raporto de Be\u0301lisle s\u0302ajne neniam pretig\u0302is."}, {"text_idx": "#000006", "text": "Fine en januaro 2017 jam renovigita estraro de UEA publikigis detalan alvokon pri kandidatig\u0302o al la tasko. En aprilo 2017 la brazila komputisto Ana Ribeiro estis elektita por gvidi la teamon kiu realigu la laboron por nova retejo kaj administra sistemo de la asocio."}, {"text_idx": "#000007", "text": "Lau\u0306 Mark Fettes, prezidanto de UEA, la prokrastig\u0302on de la laboro pri la nova retejo kau\u0306zis problemoj en la Centra Oficejo."}, {"text_idx": "#000008", "text": "\u2013 Montrig\u0302is, en la jaroj de mia prezidanteco, ke la reteja projekto estas intime ligita kun la funkciado de la Centra Oficejo. Dum Osmo estis la g\u0302enerala direktoro, ne eblis s\u0302ang\u0302i multon en la retejo, c\u0302ar li simple ne kredis je la neceso au\u0306 indeco de s\u0302ang\u0302oj. Poste, dum la direktora periodo de Veronika, ni ja sukcesis ekigi pli grandskalan projekton sub la gvido de Ana Ribeiro, sed s\u0302i ne ricevis la bezonatan komunik-kanalon kun la oficistoj por povi adekvate kompreni iliajn bezonojn."}, {"text_idx": "#000009", "text": "Osmo Buller ne konsentas pri la aserto, ke li malhelpis la renovigon de la retejo:"}, {"text_idx": "#000010", "text": "\u2013 Kiam Mark elektig\u0302is prezidanto en Rejkjaviko en 2013 kaj akceptigis en la komitato la rezervon de 100.000 euroj por la reteja renovigo, li transprenis la gvidadon de tiu renovigo en siajn manojn kaj c\u0302esigis la renovigon pli frue komencitan de Andrej Grigorjevskij. Mi neniel bremsis lin nek entute havis rolon en la afero. Sur la interreta kampo mi koncentris min al la flegado de aktiva c\u0302eesto de UEA en Facebook."}, {"text_idx": "#000011", "text": "C\u0302ar la nova renovigo tamen ne progresis, la estraro subite s\u0302ang\u0302is sian opinion kaj petis ke Andrej Grigorjevskij tamen finu sian laboron pri la retejo. La provizora nova retejo estis lanc\u0302ita en 2014 dum la novembra Malferma Tago en la Centra Oficejo. De tiam oni atendas la antau\u0306anoncitan grandan renovigon."}, {"text_idx": "#000012", "text": "\u2013 Evidente Mark nun, kiam de lia sesjara prezidanteco restas ankorau\u0306 maksimume unu jaro kaj kvar monatoj kaj el lia strategia plano apenau\u0306 io rezultis, komencas kulpigi aliajn kaj tute aparte la direktorojn. Mi ne povas komenti tion, kiugrade li pravas pri la du jaroj post mia emeritig\u0302o, sed tio, kion li diras nun, aperas en tre duba lumo, se oni memoras liajn ripetajn lau\u0306dojn pri la laboro de mia posteulino."}, {"text_idx": "#000013", "text": "Komence de la jaro 2018 la taskon de g\u0302enerala direktoro transprenis Martin Scha\u0308ffer. Dum februaro kaj marto Ana Ribeiro okupig\u0302as pri la renovigo de la retejo kaj la tuta administra sistemo surloke, en la Centra Oficejo, kaj lau\u0306 Mark Fettes la laboro nun progresas bone."}, {"text_idx": "#000014", "text": "\u2013 Nun la projekto antau\u0306eniras sur la g\u0302usta vojo, lau\u0306 mia kompreno, kun bone reciproka komunikado inter la reteja teamo kaj la oficistoj. Per tio montrig\u0302is, ke la plej kerna programista laboro rilatas al la diversaj datumbazoj uzataj de la Oficejo \u2014 precipe la adresaro, la kontoj, kaj la Libroservo. Ana jam dekomence planis pli sekuran arkitekturon de la datumbazoj, por protekti ilin kontrau\u0306 eksteraj atakoj. Nun s\u0302i laboras por ekipi ilin per la necesaj administraj programoj por faciligi la rutinan laboron de la oficistoj."}, {"text_idx": "#000015", "text": "La renovigo de la retejo ne temas nur pri g\u0302ia ekstera aspekto, sed ankau\u0306 kaj precipe pri g\u0302iaj funkcioj, Mark Fettes diras:"}, {"text_idx": "#000016", "text": "\u2013 Unu el la c\u0302efaj fruktoj de tiu laboro, en la fino, estos tiel nomata \u201cmembrospaco\u201d kie c\u0302iu membro povos ensaluti, redakti siajn personajn datumojn, kontroli la staton de sia konto, voc\u0302doni por Komitatanoj B kaj eventuale pri aliaj temoj, kontakti delegitojn kaj aliajn ofichavantojn, ktp. Sed c\u0302io c\u0302i dependas de la glata funkciado de la datumadministrado en la Oficejo, do tion ni devas certigi antau\u0306 c\u0302io alia."}, {"text_idx": "#000017", "text": "La projekto montrig\u0302is pli ampleksa ol oni komence kredis, sed la unuaj rezultoj baldau\u0306 videblos, Mark Fettes kredas."}, {"text_idx": "#000018", "text": "\u2013 Mi esperas ke jam ene de unu-du monatoj oni komencos vidi kelkajn fruktojn de tiu laboro, sed necesas kompreni, ke multo ne estas videbla, c\u0302ar temas pri la fona pretigo de laborsistemoj videblaj nur por oficistoj. La tuta dau\u0306ro de la projekto estos do pli longa ol mi komence imagis. Temas tamen pri la unua funda renovigo de niaj sistemoj de post la okdekaj jaroj. Espereble la nova arkitekturo restos solida kaj uzebla dum simile longa tempo."}, {"text_idx": "#000019", "text": "Lau\u0306 Ana Ribeiro la publike videbla parto de la nova retejo de UEA estas teknike preta jam delonge kaj jam videbla c\u0302e la adreso nova.uea.esperanto.net. Tie eblas vidi, ke la nova retejo de UEA estas farita per la populara enhav-administra sistemo WordPress, kiun nuntempe uzas ankau\u0306 Libera Folio."}, {"text_idx": "#000020", "text": "Ana Ribeiro ne volas precizigi la prognozon de Mark Fettes pri la tempo, kiam la nova retejo povos esti lanc\u0302ita, sed atentigas, ke la laboro pri la administra sistemo postulas multe da tempo, kaj la nova sistemo estos enkondukita pas\u0302on post pas\u0302o."}, {"text_idx": "#000021", "text": "\u2013 C\u0302ar mi valorigas la travideblecon de mia laboro, la evoluo pri kodado de nova administrejo de membroj de UEA estas komplete registrita je la retejo Github, kie ajna homo povas trarigardi, diras Ana Ribeiro."}, {"text_idx": "#000022", "text": "La renovigo de la administra sistemo de UEA lau\u0306 s\u0302i montrig\u0302is pli komplika tasko ol antau\u0306vidite."}, {"text_idx": "#000023", "text": "\u2013 La administrado de membroj de UEA estas farita delonge de iu \u201cnigraekrana\u201d programo kiu evoluis lau\u0306 la tempo, kaj g\u0302i havas pli da esceptoj ol reguloj. Por plene enretigi la administradon de membroj de UEA, estas bezonata granda kompreno pri la maniero kiel funkcias la nuna administrado kaj kiel g\u0302i funkcios kiam g\u0302i estos plene en la reto. Mi esperas ke baldau\u0306 ni lanc\u0302os unuan version de la administrilo kun ankau\u0306 kelkaj videblaj bonaj aferoj por membroj, kiel eblo els\u0302uti la revuon Esperanto en malgranda formo au\u0306 en MP3 por blinduloj."}, {"text_idx": "#000024", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000025", "text": "Elekta komisiono volas du novajn estraranojn"}, {"text_idx": "#000026", "text": "Financa laborgrupo volas ke UEA draste s\u0302paru"}, {"text_idx": "#000027", "text": "Por testi la novan retpag\u0302on, mi provis trovi du informojn: la datojn de la venonta UK, kaj la kotizon en mia lando (Kanado)."}, {"text_idx": "#000028", "text": "Mi facile trovis informojn pri la UK, sed oni montris informojn pri la UK en 2017. Nu, estas prov-versio de retpag\u0302o; mi komprenas ke oni unue kontrolu c\u0302i c\u0302io funkcias bone anstatau\u0306 konstante g\u0302isdatigi la informojn."}, {"text_idx": "#000029", "text": "Estis pli malfacile trovi informojn pri la kotizo. Unue mi devis doni nomon, adreson, naskig\u0302-tagon, ktp, nur por vidi la kotizon, kaj tiam oni montris kotizon en eu\u0306roj kaj ne en loka valuto. Nun oni povas elekti inter nur du landoj, Nederlando kaj Brazilo."}, {"text_idx": "#000030", "text": "Krome, la membro-kategorioj estas fikciaj, do mankas la kategorioj membro-jarlibro, membro-abonanto, ktp. Mi ankau\u0306 komprenas ke oni nun volas provi la g\u0302eneralan funkciadon anstatau\u0306 zorgi pri la detaloj, sed oni ne povas fin-testi sen tiuj detaloj."}, {"text_idx": "#000031", "text": "Strange, la sola proponata membro-kategorio estas tiu c\u0302i: \u201cBaza retmembreco: Ricevas la servojn de UEA tra la reto kotizo: 20 EUR Baldau\u0306 tiu estos la nura elektebla kategorio, ni forte rekomendas membrig\u0302i je g\u0302i\u201d. C\u0302u vere estos tiel, au\u0306 c\u0302u estas nur fantazio de la programisto? Principe tio kontrau\u0306as la g\u0302eneralan regularon, do supozeble estas nur fantazio, sed tamen estas strange fantazio."}, {"text_idx": "#000032", "text": "Konklude, la nova retpag\u0302o funkcias kiel tre provizora prov-versio, sed mi tre dubas ke por normala uzanto, \u201cene de unu-du monatoj oni komencos vidi kelkajn fruktojn de tiu laboro\u201d."}, {"text_idx": "#000033", "text": "Tio ne estas \u201cla nova retpag\u0302o\u201d. G\u0302i ankau\u0306 ne estas iu oficiale diskonigita testversio. G\u0302i vers\u0302ajne nur indikas la stilon alstrebitan de la nova pag\u0302aro. Sed jam nun testi la enhavon sur tiuj pag\u0302oj estas vers\u0302ajne senutile, c\u0302ar oni ne kompletigos g\u0302in antau\u0306 ol pretas la koro, la konekto al la nova administra sistemo."}, {"text_idx": "#000034", "text": "Eble vi pravas, sed responde al demando de Libera Folio Ana Ribeiro skribis jene:\n\u201cRilate al la retejo de UEA, g\u0302i havos plurajn partojn kiuj funkcios kiel unu (kiel estis sugestita en analizo pri la retpag\u0302oj farita de Anna kaj Dima en 2016), la publika parto (videbla por c\u0302iuj) estas teknike preta antau\u0306 multe da tempo kaj disponebla c\u0302e \u201cnova.uea.esperanto.net\u201d por vizitado (tiu servilo en kiu g\u0302i estas nun gastigita ne estas ideala, sed kiam ni transiros al definitiva servilo, g\u0302i enhavos aferojn kiel HTTPS). \u201c"}, {"text_idx": "#000035", "text": "Saluton, tio ne temas pri fantazio de la programisto, se vi legas raportojn de la komitata forumo dum la kogreso en Seu\u0306lo, UEA fakte intencas starigi tiun novan kategorion."}, {"text_idx": "#000036", "text": "La kategorioj de la alig\u0302ilo estas agordeblaj de la administra sistemo, same kiel kotizoj kaj valutoj."}, {"text_idx": "#000037", "text": "En la protokolo de Seulo, mi vidas diskutojn pri ia \u201creta membreco\u201d. Mi tute ne vidas diskutojn ke \u201cbaldau\u0306 tiu estos la nura elektebla kategorio\u201d, kiel aperas en la prov-retejo."}, {"text_idx": "#000039", "text": "La fakto ke baldau\u0306 (post 2 au\u0306 3 jaroj) la sola membro-kategorio estos \u201creta membreco\u201d au\u0306 estas granda novaj\u0302o kiun Kalle devus esplori, au\u0306 estas grandioza ekzemplo de miskompreno inter la kliento kaj la programisto."}, {"text_idx": "#000040", "text": "En ajna kazo, la sistemo permesas aldoni kaj vis\u0302i kategoriojn libervole (sen kono pri programado), Do ne estas kialo por maltrankviligi (ni ja faris testojn kun pluraj ebloj de kategorioj, la datumbazo nun enreta estas baza datumbazo, ne tiu prezentebla en kelkaj monatoj)"}, {"text_idx": "#000042", "text": "Mi (kiel dumviva membro de UEA) ja maltrankvilig\u0302as."}, {"text_idx": "#000044", "text": "Jes, tion mi ja legis: G\u0302i \u00bbestas teknike preta\u00ab. \u2013 Tio ne enhavas aserton pri la du punktoj:"}, {"text_idx": "#000045", "text": "1. C\u0302u la datumbazaj moduloj, kiuj funkciigu tiuj surfacon estas jam pretaj?"}, {"text_idx": "#000047", "text": "Al la unua demando trovig\u0302is respondo aliloke en via artikolo: Ne, la datumbaza sistemo ne jam estas preta. Al la dua demando ne estis eksplicita respondo, sed mi dubas, ke la enhavo povas esti kompleta kaj g\u0302isdata, se la kerna datumbazo ne estas jam preta kaj konektita."}, {"text_idx": "#000048", "text": "Tial mi supozas, ke testado de la pag\u0302aro je enhava kompleteco kaj g\u0302isdateco estas ankorau\u0306 iom antau\u0306tempa kaj ne jam plene utila."}, {"text_idx": "#000049", "text": "Eble mi nenion komprenas, sed sxajne oni povintus atendi ion pli ambician por tiu monsumo, kvankam mi bone komprenas, ke ne la tuta monsumo estas destinita por la ekstera aspekto de la retejo."}, {"text_idx": "#000050", "text": "La sistemo WordPress estas kontruita por esti facile majstrebla: oni povas rapide starigi novan retejon per gxi, ecx sen profundaj komputilaj konoj.\nSed, kiel dirite oni ne scias pri la tuto, kiu kasxas sin malantaux la ekzistaj serviloj, kaj kiu bezonas adaptigxon al la nova retejo."}, {"text_idx": "#000051", "text": "Ankau\u0306 multmilionaj retejoj ofte estas faritaj en WordPress."}, {"text_idx": "#000052", "text": "Kompreneble mi volas krei sistemon kiu nur mi scios kiel uzi kaj estos bezonata jaroj da studoj c\u0302e altteknikaj lernejoj por uzi g\u0302in! Kial mi neniam pensis tion? \ud83d\ude1b"}, {"text_idx": "#000053", "text": "Parolante serioze, wordpress estas nur parto de la retejo, kiel dirite multaj grandaj kompanioj uzas WordPress kiel bazo de iliaj retejoj, g\u0302i reprezentas 26% de c\u0302iuj retejoj de la mondo. G\u0302i tutcerte malpligrandigas la tempon bezonatan por krei retpag\u0302on kaj g\u0302iaj kostoj, ankau\u0306 faciligas uzadon. Kial ne uzi g\u0302in kiel bazo de nia retejo? Kaj se vi vizitas nian github, vi vidos ke la bazo de WordPress estas nur la unua rango de la arkitekturo. Kaj kiel dirita, multmiljonaj retejoj estas farita per WordPress (same kiel simplaj retejoj kiel Libera Folio)."}, {"text_idx": "#000054", "text": "\u201cAna Ribeiro ne volas precizigi la prognozon de Mark Fettes pri la tempo, kiam la nova retejo povos esti lanc\u0302ita, sed atentigas, ke la laboro pri la administra sistemo postulas multe da tempo\u201d"}, {"text_idx": "#000055", "text": "Mi ja povas foje esti cinikulo, sed en tiuj c\u0302i vortoj mi legas \u201cMi trovis bonan laboron kontrau\u0306 bona pago, kaj ne volas ke g\u0302i rapide finig\u0302u\u201d."}, {"text_idx": "#000056", "text": "Kredu min: neniu ric\u0302ig\u0302as per Esperanto."}, {"text_idx": "#000057", "text": "Sincere, kiu plej volas finig\u0302i tiun laboron estas mi! Mi gajnis pli da mono en du monatoj c\u0302e Mozilla (kie mi laboris antau\u0306) ol 1 jaro c\u0302e UEA. Mi ne povas atendi fini tiun laboron kaj komenci alian, sed nun mi efektive ne vere povas precizigi c\u0302ar tio nur dependas de mi"}, {"text_idx": "#000058", "text": "Vi devus pardonpeti al Ana Ribeiro. Tiu frazo ne povas esti subkomprenita tiamaniere. Mi ne dubas, ke s\u0302i akceptus sinceran kritikon de labormaniero."}, {"text_idx": "#000059", "text": "Nur la rezultoj de la aktuala h\u0302aoso montros, c\u0302u mi devos pardonpeti au\u0306 ne."}, {"text_idx": "#000060", "text": "Mi ne dubas ke s\u0302i trovis bonan laboron kontrau\u0306 sufic\u0302e bona pago, kiu s\u0302ajne ne havas ian ajn limdaton. Bona arang\u0302o."}, {"text_idx": "#000061", "text": "Kaj mi neniam hezitas pardonpeti, kiam montrig\u0302as ke mi malpravas."}, {"text_idx": "#000062", "text": "Se vi pensas ke la kondic\u0302oj de la arang\u0302o inter UEA kaj Ana estas malfavoraj por UEA, tiam plendu c\u0302e UEA, ne c\u0302e Ana."}, {"text_idx": "#000063", "text": "Al via lasta aserto, oni povas aldoni ankau\u0306: \u201cKaj mi povas vojag\u0302i al Nederlando kaj resti tie dum semajnoj, kaj UEA pagos la tuton.\u201d"}, {"text_idx": "#000064", "text": "Kaj dau\u0306re neniu parolas pri la estonteco de la Delegitoj."}, {"text_idx": "#000065", "text": "La kerno de la nuna UEA-krizo estas la malvolo fronti la fakton ke UEA devas farig\u0302i unuavice reta organizaj\u0302o se g\u0302i volas resti la c\u0302efa organizo en la evoluigo de Esperantio. Nek Fettes nek Buller vere kurag\u0302as diskuti tion. C\u0302u ni fakte bezonas la Delegitan reton se ni havas la komputilan (kaj g\u0302isdatan pag\u0302aron kun nombro da forumoj)? Neniu scias, c\u0302ar neniu kurag\u0302as starigi la demandon, eble c\u0302ar neniu scias sufic\u0302e klare kiom da kiaj demandoj oni efektive povas solvi perrete."}, {"text_idx": "#000066", "text": "La delegita reto en sia tradicia aspekto kaj funkcio estas superflua. Sed neniu auxdacas diri tion. Neniu pretas prezenti alternativan (modernan) modelon. Oni ecx ne diskutas pri modeloj, kiuj povus subteni la laboron de moderna UEA .\nSimile al aliaj tradicioj (libroservo) oni tenas la historian aferojn kun altaj elspezoj sen profito."}, {"text_idx": "#000068", "text": "Kiuj kaj kie? Mi nenie vidas diskutojn pri la delegita reto, tiom malpli konkludojn pri tio c\u0302u g\u0302i estas necesa au\u0306 malnecesa."}, {"text_idx": "#000069", "text": "Mi ne faros longan liston de ligoj, c\u0302ar tio estas teda por la legantoj, sed ekzemple en la \u201cStrategia laborplano de UEA 2011-2020\u201d aperas ke \u201cUEA vaste repensu la signifon de la delegita reto\u201d. Kaj ankau\u0306 la t.n. \u201cCivito\u201d skribis pri la delegita reto, kompreneble."}, {"text_idx": "#000070", "text": "S\u0302ajne la serc\u0302ilo por la \u201carkivo\u201d (2003-2016) de Libera Folio ne bone funkcias, sed se vi serc\u0302as ekzemple per Google, vi trovos i.a. tekstojn de Steven Brewer kaj de Johan Derks pri la utileco au\u0306 malutileco de la delegita reto."}, {"text_idx": "#000071", "text": "Vers\u0302ajne la arkiva serc\u0302ilo trovas nur redakciajn artikolojn. Ajnakaze estas bedau\u0306rinde, ke ne eblis transmeti la kompletan enhavon de la malnova retejo en la novan sistemon lige kun la renovigo de Libera Folio kaj transiro el Plone al WordPress, sed almenau\u0306 ni sukcesis konservi g\u0302in en statika formo, ec\u0302 se kun iuj fus\u0302oj."}, {"text_idx": "#000073", "text": "Se tiel estas, kial ni ec\u0302 dau\u0306re pensas pri tia sistemo?"}, {"text_idx": "#000074", "text": "Mi same plendas pri nia uzado de la vorto \u201ckongreso\u201d. Kunveno de kelkaj homoj ne estas \u201ckongreso\u201d. Tio estas restaj\u0302o el la 19-a jarcento, sed ial niaj organizoj tre amas la vorton. En Usono mi pledas por \u201cnacia kunveno\u201d au\u0306 \u201cnacia renkontig\u0302o\u201d, sed vane."}, {"text_idx": "#000075", "text": "Eblas eksigi tian delegiton. Informu vian c\u0302ef-delegiton pri la problemo."}, {"text_idx": "#000076", "text": "Se la c\u0302efa celo de la Delegita reto estas havi nomliston, tiam delegito devas esti aktive malutila por esti eksigita. Krom la pretecon aperi en tia listo, kion oni efektive atendas de delegito?"}, {"text_idx": "#000077", "text": "Mi konsentas. Se la vivantaj Esperanto-parolantoj en la urbo apenau\u0306 scias kio estas UEA, kaj tute ne scias kio estas delegito, kial ec\u0302 okupig\u0302i pri la afero?"}, {"text_idx": "#000078", "text": "Mi estas dinosau\u0306ro en la grupo: la sola UEA-membro, kaj la sola kiu havas ideon pri \u201cdelegitoj\u201d."}, {"text_idx": "#000079", "text": "Kaj mi devus eble klarigi ke en la loka grupo estas kelkaj tre kompetentaj parolantoj de Esperanto, homoj kiuj povas partopreni tute normalan konversacion senprobleme. Ne temas pri grupo de balbutantoj."}, {"text_idx": "#000080", "text": "Mi mem faris la unuan kontakton al la delegito post mia translog\u0302ig\u0302o al tiu c\u0302i regiono, kiu respondis al mi en tute bona Esperanto. Sed kiu poste tute ne aperas."}, {"text_idx": "#000081", "text": "\u201cLau\u0306 Mark Fettes la laboro pri la retejo malrapide progresis interalie pro problemoj en la Centra Oficejo.\u201d Kion kompreni el la diro de Fettes? Kiuj/kiaj problemoj estis en la CO? Tiuj kiuj iom konas la situacion en la CO en la lastaj du jaroj, scias kiu/kio estis LA probleme: la nekompetenta g\u0302enerala direktoro. Sed la prezidanto g\u0302is hodiau\u0306 rifuzas agnoski tion. Ne surprize: kiu elektis s\u0302in por administri oficejon, kiun s\u0302i ne konis?"}, {"text_idx": "#000085", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]